Més de 300 alumnes participaran demà en el campionat de Nadal ‘12h de Futbol sala Interescolar’
20 de Diciembre de 2019

Carcaixent

Les Escoles Esportives Municipals han organitzat un campionat de 12h, on l’alumnat dels centres educatius de Carcaixent que ho ha desitjat, s’ha inscrit per participar. Per col·legis, el CEIP Navarro Daràs i el Sant Antonio de Padua són els centres que aporten més alumnat amb 80 i 60 xiquets i xiquetes respectivament, per altre costat, l’Ave Maria, Victor Oroval, Francesc Pons i Maria Inmaculada amb una mitja de 35 alumnes per centre i finalment el CEIP Jose Maria Boquera amb un total de 25 inscrits.

És la primera edició que s’organitza esta activitat i es troba dins del programa d’activitats esportives municipals extraordinàries que es coordinen i s’executen des de les Escoles Esportives Municipals i l’Àrea d’Esports.

A més d’esta activitat, està programat que per al mes de març es realitze el clàssic Cross Interescolar i l’últim trimestre, el Campionat interescolar de Raspall.

Les 12h de futbol sala es disputaran demà dissabte dia 21 des de les 09h en la FEVE i de manera, quasi ininterrompuda, fins les 21h. La instal·lació estarà oberta per a qui vulga vindre a disfrutar d’una jornada dedicada al futbol sala escolar.